Meddelelse om indledning af en antisubsidieprocedure vedrørende import af visse elektroniske mikrokredsløb, såkaldte Drams (Dynamic Random Access Memories) med oprindelse i Republikken Korea

(2002/C 177/02)

Kommissionen har modtaget en klage i medfør af artikel 10 i Rådets forordning (EF) nr. 2026/97(1) ("grundforordningen"), ifølge hvilken der ydes subsidier til import af visse elektroniske mikrokredsløb, såkaldte Drams (Dynamic Random Access Memories) med oprindelse i Republikken Korea (i det følgende benævnt "det pågældende land"), hvorved den pågældende EF-erhvervsgren forvoldes væsentlig skade.

1. Klagen

Klagen blev indgivet den 10. juni 2002 af Infineon Technologies AG ("klageren"), der står for en stor del (i dette tilfælde over 50 %) af Fællesskabets samlede produktion af Drams.

2. Produktet

Det produkt, der ifølge klagen ydes subsidier til er visse elektroniske mikrokredsløb, såkaldte Drams (Dynamic Random Access Memories) af samtlige typer, tætheder (herunder fremtidige tætheder) og varianter, både i plade- og terningeform eller samlet eller yderligere integreret i moduler eller anden sammensat form, fremstillet ved hjælp af forskellige former for MOS-teknologi (Metal Oxide Semiconductor), herunder supplerende MOS-typer (CMOS), uanset hvilken adgangshastighed, konfiguration, pakning eller ramme, der er tale om, med oprindelse i Korea ("det pågældende produkt"), der i øjeblikket tariferes under KN-kode 8542 21 11, 8542 21 13, 8542 21 15, 8542 21 17, 8542 21 01, 8542 21 05 og 8548 90 10, ex 8473 30 10 og ex 8473 50 10. Disse KN-koder er kun angivet til orientering.

3. Påstand om subsidier

Det hævdes, at producenterne af den pågældende vare fra Republikken Koreas regering har modtaget en række subsidier. De subsidier, det drejer sig om, er skattelempelser i forbindelse med eksporttab, syndikerede lån og andre subsidierede lån (herunder nedsatte rentesatser og forlængede løbetider), statsgaranterede eksportkreditter, et erhvervsobligationsprogram fra den Koreanske Udviklingsbank, et program forvaltet af Seoul kautionsforsikringsselskabet, gældsfornyelser og et "gæld-for-aktier-program".

Det anslås, at de samlede subsidier har et betydeligt omfang.

Det hævdes, at ovennævnte ordninger er subsidier, idet de omfatter et finansielt bidrag fra Republikken Koreas regering, hvorved modtagerne, dvs. eksportører/producenter af Drams, opnår en fordel. De hævdes endvidere at være betingede af eksportresultater eller på anden måde begrænset til visse virksomheder/erhvervsgrene og derfor specifikke og udligningsberettigede.

4. Skadespåstand

Klageren har fremlagt bevis for, at importen af den pågældende vare fra Republikken Korea samlet er steget både i absolutte tal, og hvad angår markedsandelen.

Det påstås, at den importerede vares mængde og priser blandt andre konsekvenser har haft en negativ indvirkning på EF-erhvervsgrenens markedsandel og priser, hvilket har haft betydelige negative følger for EF-erhvervsgrenens samlede resultater og finansielle situation.

5. Procedure

Kommissionen har efter høring af det rådgivende udvalg fastslået, at klagen er indgivet af eller på vegne af EF-erhvervsgrenen, og at der foreligger tilstrækkelige beviser til at begrunde indledningen af en procedure, og iværksætter hermed en undersøgelse i henhold til artikel 10 i grundforordningen.

5.1. Procedure for fastsættelse af subsidier og skade

Undersøgelsen skal vise, om der er ydet subsidier til den i punkt 2 omhandlede vare med oprindelse i Republikken Korea, og om dette har forvoldt skade.

a) Spørgeskemaer

For at indhente de oplysninger, som Kommissionen anser for nødvendige i forbindelse med sin undersøgelse, vil den sende spørgeskemaer til erhvervsgrenen i Fællesskabet og til alle producentsammenslutninger i Fællesskabet, til eksportører og producenter i Republikken Korea, til alle sammenslutninger af eksportører og producenter, til importørerne, til alle importørsammenslutninger, som er nævnt i klagen, og til Republikken Koreas myndigheder.

Under alle omstændigheder bør alle parter straks og inden for den frist, der er fastsat i denne meddelelses punkt 6 a), kontakte Kommissionen pr. fax for at få oplyst, om de er anført i klagen, og om nødvendigt anmode om et spørgeskema, da fristen i denne meddelelses punkt 6 b) gælder for alle interesserede parter.

b) Indsamling af oplysninger og afholdelse af høringer

Alle interesserede parter opfordres til at tilkendegive deres synspunkter, fremsende eventuelle supplerende oplysninger til oplysningerne i spørgeskemaet samt fremlægge dokumentation for disse. Disse oplysninger og dokumentationen herfor skal være Kommissionen i hænde inden for den frist, der er fastsat i denne meddelelses punkt 6 b).

Kommissionen kan desuden høre interesserede parter mundtligt, hvis de fremsætter anmodning herom og påviser, at der er særlige årsager til, at de bør høres. En sådan anmodning skal fremsættes inden for den frist, der er fastsat i denne meddelelses punkt 6 c).

5.2. Procedure for vurdering af Fællesskabets interesser

Hvis påstanden om, at der ydes subsidier og derved forvoldes skade, bekræftes, vil der i overensstemmelse med artikel 31 i grundforordningen blive truffet afgørelse om, hvorvidt det vil stride mod Fællesskabets interesser at indføre antisubsidieforanstaltninger. Af denne årsag kan erhvervsgrenen i Fællesskabet, importørerne og deres repræsentative sammenslutninger, repræsentative brugere og repræsentative forbrugerorganisationer give sig til kende og stille oplysninger til rådighed for Kommissionen inden for den generelle frist, der er fastsat i denne meddelelses stk. 6 b), hvis de nævnte parter dokumenterer, at der er en objektiv forbindelse mellem deres aktivitet og den pågældende vare. Parter, der er omfattet af bestemmelserne i foregående sætning, kan anmode om at blive hørt mundtligt inden for den frist, der er fastsat i punkt 6 b) i denne meddelelse, hvis de angiver, hvilke særlige grunde der er til, at de bør høres. Det skal bemærkes, at der vil kun blive taget hensyn til oplysninger, der er indgivet i henhold til artikel 31, hvis de er behørigt underbygget med faktuelle beviser på indgivelsestidspunktet.

6. Frister

a) For at anmode om et spørgeskema

Alle interesserede parter bør anmode om et spørgeskema så hurtigt som muligt og senest 15 dage efter offentliggørelsen af denne meddelelse i De Europæiske Fællesskabers Tidende.

b) For parter til at give sig til kende og indsende besvarelser af spørgeskemaet og andre oplysninger

Alle interesserede parter skal, hvis der i undersøgelsen skal tages hensyn til deres redegørelser, give sig til kende over for Kommissionen, fremsætte deres synspunkter og indgive besvarelser af spørgeskemaet eller andre oplysninger inden for en frist på 40 dage fra datoen for offentliggørelsen af denne meddelelse i De Europæiske Fællesskabers Tidende, medmindre andet er angivet. Det skal bemærkes, at de fleste proceduremæssige rettigheder, der er fastsat i grundforordningen, kun kan respekteres, hvis parterne giver sig til kende inden for ovennævnte periode.

c) Høringer

Alle interesserede parter kan også anmode om at blive hørt af Kommissionen inden for samme frist på 40 dage.

7. Skriftlige redegørelser, besvarelser af spørgeskemaet og korrespondance

Alle redegørelser og anmodninger fra interesserede parter fremsættes skriftligt (ikke i elektronisk format, medmindre andet er angivet) med angivelse af den pågældende parts navn, adresse, e-post-adresse, telefon-, fax- og/eller telexnummer.

Kommissionens adresse: Europa-Kommissionen Generaldirektoratet for Handel

Direktorat B

Kontor: J-79 05/16 B - 1049 Bruxelles Fax (32-2) 295 65 05 Telex: COMEU B 21877.

8. Manglende samarbejde

I tilfælde hvor en af de interesserede parter nægter at give adgang til nødvendige oplysninger eller undlader at meddele dem inden for de fastsatte frister eller lægger væsentlige hindringer i vejen for undersøgelsen, kan der træffes foreløbige eller endelige afgørelser, positive eller negative, på grundlag af de foreliggende faktiske oplysninger, jf. artikel 28 i grundforordningen.

Konstateres det, at en interesseret part har meddelt urigtige eller vildledende oplysninger, ses der bort fra disse oplysninger, og der kan gøres brug af de foreliggende faktiske oplysninger.

9. Tidsplan for undersøgelsen

Undersøgelsen vil i henhold til artikel 11, stk. 9, i grundforordningen, blive afsluttet senest 13 måneder efter datoen for offentliggørelsen af denne meddelelse i De Europæiske Fællesskabers Tidende. I henhold til artikel 12, stk. 1, i grundforordningen kan der indføres midlertidige foranstaltninger senest 9 måneder efter offentliggørelsen af denne meddelelse i De Europæiske Fællesskabers Tidende.

(1) EFT L 288 af 21.10.1997, s. 1.